Mellemværftet

**Mellemværftet** er et skipsverft fra seilskutetida i Kristiansund kommune i Møre og Romsdal; verftet er et industrielt kulturminne som eies og drives av Nordmøre Museum.Mellemværftet ble etablert 1865 i Vågen i Kristiansund og var i kontinuerlig drift til 1978. Verftet har siden 1984 blitt drevet som et skipsverft for veteranskip. Verftet er fredet etter kulturminneloven.

## Bygninger og installasjoner
Verftsområdet har tre slipper og en stor verkstedbygning, trolig oppført 1872, oppført i bindingsverk utmurt med teglstein, med smie, metallstøperi, mekanisk verksted og riggerloft, foruten arbeidsplass under tak for tømmermennene, snekkerverksted og bolighus for verftets eiere med sine familier. Verftsområdet har dessuten sagbu, materialbod og materialdokk, kai med vippekran og et nyere verkstedbygg. Bekhuset var et lite hus til å koke bek og fåretalg, talgen ble brukt til å smøre slippene. Damprenne til å steame planker hører også til. 

Ulike håndverksfag arbeidet side ved side på et slikt verft, og de kan deles i to grupper; tømmermennene og snekkerne arbeidet med tre, mens smedene og mekanikerne arbeidet med metall. Verftet hadde også rigger og bek-koker. 

Verftets eiere bodde i bolighuset (oppført 1890); ifølge folketellingen 1900 bodde det 28 mennesker i husets fire små leiligheter; 16 av disse var barn under 16 år. Tidligere arbeidere ved verftet fortalte at verftet også var lekeplass for barna i Vågen.  

Jekta Pauline fra Steinkjer er et av de mange skip som har vært oppe på slippen på Mellemværftet.   

## Fredet kulturminne
Mellemværftet ble fredet av Riksantikvaren i 2018. Fredningen omfatter fem bygninger og elleve andre konstruksjoner og byggverk.

## Funksjon
Verftet tjente byens store flåte av små seilskuter, hovedsakelig jakter og galeaser. Disse skipene ble brukt til oppkjøpsfartøyer under de store torskefiskeriene i Nord-Norge. I Kristiansund ble fisken anvendt som råstoff for klippfiskproduksjon. I denne trafikken var ikke hurtighet et avgjørende konkurransefortrinn, slik at seil ble brukt til framdrift helt til 1950-åra. Store deler av året lå fartøyene i opplag i Vågen. Noen fartøyer ble bygd ved verftet, men det meste arbeidet var vedlikehold på den store flåten av små seilskuter. Mange av dem lå i opplag i Vågen utenom brukssesongen.    

## Historisk verftsmiljø ved Vågen
I Vågen i Kristiansund lå i en periode på 40 år lå det tre skipsverft på rad og rekke: Øvre Krana, Nedre Krana og mellom dem Mellemværftet. Eldst var verftet som seinere fikk navnet *Nedrevågens verft*, som på folkemunne ble Nedre krana. Det ble etablert 1787 med kjøpmann Daniell Bendix Neumann som initiativtaker; noen år tidligere anla han en reperbane like ved, *Vågen reperbane*. I dag har vi Kranaveien og Kranaskjæret som minner om dette verftet. I 1794 ble Øvrevaagen Verft anlagt av firmaet P. Kaasbøl og Søn. Verftet skulle reparere og overhale fimaets egne skip, men da den dyktige danske skipstømrer Henrik Holm ble ansatt begynte verftet å bygge skip.   

Omkring disse skipsverftene var det også andre bedrifter som tjente skipsfarten: Reperbaner, blokkmakere og seilmakere. Vågen i Kristiansund er ett av Riksantikvarens NB-områder; dvs kulturmiljøer i byer av nasjonal interesse. 

## Galleri

Fil:Mellemverftet 3.JPG|Fra Mellemværftet. 
Fil:Mellemverftet 1.JPG|Fra Mellemværftet. 
Fil:Mellemverftet 4.JPG|Kraner ved verftet. 


## Referanser


## Eksterne lenker
* Karl Ragnar Gjertsen: Et Balaklava i Kristiansund. Artikkel i Årbok for Nordmøre. 
* Karl Ragnar Gjertsen: Mellemværftet i Kristiansund. Skipsverft med verneverdi. Fortidsvern 1986:2. 
*  Riksantikvaren.no/fredninger
* 
* Spor av en fortid. NRK ca.1985